
Templed Cytundeb Goruchwylio

Nid oes un dull cyffredinol o oruchwylio. Mae gan bawb eu harddull a'u hanghenion eu hunain, felly bydd hi'n gyfrifoldeb i'r sawl sy'n cael ei oruchwylio a'r goruchwyliwr benderfynu beth sy'n gweithio orau i bob pâr.

Wrth baratoi ar gyfer eich goruchwyliaeth, gall hefyd fod yn arfer dda sefydlu contract neu gytundeb goruchwylio rhwng y goruchwyliwr a'r sawl sy'n cael ei oruchwylio. Os ydych chi'n cael eich cyflogi, efallai bod gan eich cyflogwr ei gontract goruchwylio ei hun y byddai disgwyl i chi ei ddefnyddio. Efallai y bydd gan eich corff proffesiynol enghreifftiau neu dempledi y gallech fod eisiau eu hystyried hefyd.

Mae'r templed isod yn darparu set o ffactorau y gallech eu hystyried i'ch helpu i baratoi ar gyfer eich goruchwyliaeth yn effeithiol, ac y gallech fod eisiau eu cynnwys mewn contract yn y dyfodol. Lle bo modd, dylai'r goruchwyliwr a'r sawl sy'n cael ei oruchwylio ystyried y cytundeb hwn gyda'i gilydd o'r cychwyn cyntaf, fel bod gan y cyfranogwyr ddealltwriaeth glir a chyffredin o'r hyn y bydd yr oruchwyliaeth yn ei olygu, yn ogystal â'u cyfrifoldebau a'u hamcanion.

Am awgrymiadau ynghylch sut i strwythuro eich goruchwyliaeth a beth i'w drafod, edrychwch ar ein Templed Cofnodi Goruchwyliaeth.

	Beth yw nod neu bwrpas eich goruchwyliaeth?

	
Mae'n bwysig bod gan eich goruchwyliaeth ffocws clir. Dylech geisio cadw pwrpas eich goruchwyliaeth mor glir â phosibl drwy nodi camau gweithredu ac amcanion pendant. Er mwyn helpu i ganolbwyntio eich goruchwyliaeth, dylech geisio ateb y cwestiynau canlynol.

Pa faes y mae eich goruchwyliaeth yn ymwneud ag ef?
Oes angen cymorth arnoch gyda thasg benodol, neu gynllunio gwaith?
Pa anghenion dysgu neu ddatblygu sydd gennych, a sut bydd goruchwyliaeth yn eich helpu i gyflawni'r rhain?

	
Pa strwythur fydd gan eich goruchwyliaeth?

	
A fydd eich goruchwyliaeth yn digwydd ar sail un i un? Neu a fyddai goruchwyliaeth gan gymheiriad, neu oruchwyliaeth grŵp yn fwy priodol?

A fydd eich goruchwyliaeth yn digwydd wyneb yn wyneb neu o bell? Os wyneb yn wyneb, a fydd angen goruchwyliaeth uniongyrchol neu anuniongyrchol?
Wrth ystyried y cwestiynau hyn, dylech feddwl a oes gennych angen dysgu penodol, a natur y dasg, a sut y gwneir hyn orau.




	Dylech chi hefyd feddwl am eich arddull ddysgu bersonol, a'r hyn sy'n gweithio orau i chi.

	
Pa mor aml fydd eich goruchwyliaeth?

	
A fydd yr oruchwyliaeth yn digwydd bob wythnos, bob pythefnos neu bob mis? Neu a fyddai sesiwn untro yn briodol?

Beth fydd hyd yr oruchwyliaeth?
A fydd yr oruchwyliaeth yn digwydd ar amser penodol o'r dydd? 
Ydych chi eich dau wedi neilltuo amser sydd wedi'i ddiogelu?

	
Ble bydd yr oruchwyliaeth yn digwydd?

	
A fydd angen mynediad at gyfleusterau, adnoddau neu offer penodol arnoch chi?

A oes digon o breifatrwydd, ac a fyddwch chi'n gallu cynnal cyfrinachedd? A oes lefel dderbyniol o sŵn cefndir?
A fydd yna darfu arnoch chi neu amharu ar eich sylw?

Bydd ble bydd eich goruchwyliaeth yn digwydd hefyd yn dibynnu ar natur y weithgaredd, yn ogystal â'r opsiynau sydd ar gael i chi. Lle bynnag y byddwch yn cynnal eich goruchwyliaeth, mae'n bwysig bod y sawl sy'n cael ei oruchwylio yn teimlo'n hyderus i fyfyrio'n agored ar ei ymarfer, a bod y goruchwyliwr yn gallu rhoi adborth a chyngor adeiladol.

	
Pwy fydd yn eich goruchwylio?

	
Mae'n bwysig bod gan y goruchwyliwr y wybodaeth, y sgiliau a'r profiad priodol i gynnal yr oruchwyliaeth y gofynnir amdani.

Er bod goruchwyliaeth draws-broffesiynol yn cael ei chefnogi, dylech ystyried a fydd natur eich goruchwyliaeth yn gofyn am gymorth a throsolwg gan aelod o'r un proffesiwn.

	
Sut bydd adborth yn cael ei ddarparu a beth yw’r telerau cyfrinachedd?

	
Sut bydd adborth yn cael ei roi i'r sawl sy'n cael ei oruchwylio, a'r goruchwyliwr?

	Pa fath o gofnod fydd yn cael ei gadw, a sut bydd y cofnod hwn yn cael ei ddefnyddio?

Ble bydd y cofnodion hyn yn cael eu cadw, a phwy fydd â mynediad atynt?

	
Beth yw'r telerau cyfrinachedd ?

	
Mae'n bwysig bod y ddau gyfranogwr yn cytuno ac yn rhannu dealltwriaeth ynghylch trefniadau cyfrinachedd, ac ynghylch pa amgylchiadau a allai olygu bod angen rhannu gwybodaeth. Er enghraifft, os bydd pryder ynghylch lles neu addasrwydd i ymarfer yn codi.

